*Projekts*

LATVIJAS REPUBLIKAS MINISTRU KABINETS

20\_\_. gada \_\_. \_\_\_ Noteikumi Nr. \_\_

Rīgā (prot. Nr. \_\_ \_\_. §)

**Sabiedriskā vides inspektora statusa piešķiršanas un anulēšanas kārtība, tiem izvirzāmās prasības un zivju resursu aizsardzības un uzraudzības kārtība.**

Izdoti saskaņā ar

 Zvejniecības likuma

20. panta piekto daļu

1. **Vispārīgais jautājums**

1. Noteikumi nosaka:

1.1. Valsts vides dienesta un pašvaldības pilnvarotas personas – sabiedriskā vides inspektora (turpmāk – sabiedriskais vides inspektors) statusa piešķiršanas un anulēšanas kārtību;

1.2. sabiedriskajam vides inspektoram izvirzāmās prasības un apliecības paraugu;

1.3. kārtību, kādā sabiedriskais vides inspektors veic zivju resursu aizsardzību un uzraudzību.

1. **Prasības sabiedriskajam vides inspektoram, tā statusa piešķiršana un anulēšana**

 2. Lai iegūtu sabiedriskā vides inspektora statusu, attiecīgā persona atbilst šādām prasībām:

2.1. vismaz vidējā līmeņa 2. pakāpes (B2) valsts valodas prasme;

2.2. vismaz 18 gadu vecums;

2.3. vismaz vidējā izglītība;

2.4. nav sodīta par tīšiem noziedzīgiem nodarījumiem pret dabas vidi vai sodāmība ir dzēsta;

2.5. nav sodīta par administratīvo pārkāpumu zivju resursu aizsardzības un izmantošanas jomā;

2.6. sekmīgi nokārtojusi Valsts vides dienesta (turpmāk – dienests) rīkotu zināšanu pārbaudi (turpmāk – atestācija) par zivju resursu aizsardzību un izmantošanu reglamentējošajiem normatīvajiem aktiem un to piemērošanu.

3. Lai iegūtu sabiedriskā vides inspektora statusu, persona (turpmāk – pretendents) nedēļas laikā pēc šo noteikumu 6. punktā minētās atestācijas izziņošanas dienesta tīmekļvietnē, iesniedz dienestā iesniegumu, kurā norāda šādu informāciju:

3.1. vārdu, uzvārdu, personas kodu;

3.2. dzīvesvietas adresi, tālruņa numuru un e-pasta adresi;

3.3. pašvaldību, ja pretendents plāno kļūt par sabiedrisko vides inspektoru attiecīgās pašvaldības administratīvajā teritorijā vai tai piegulstošajos jūras piekrastes ūdeņos, vai dienesta struktūrvienību, kuras uzraudzībā sabiedriskais vides inspektors veiks pienākumus.

4. Iesniegumam pievieno:

4.1. dzīves aprakstu (CV) un motivācijas vēstuli;

4.2. fotogrāfiju (2 x 3 cm);

4.3. izglītību apliecinoša dokumenta kopiju;

4.4. pašvaldības apliecinājumu par to, ka pretendents tiek pilnvarots zivju resursu aizsardzībā un uzraudzībā, ja pretendents plāno kļūt par sabiedrisko vides inspektoru attiecīgās pašvaldības administratīvajā teritorijā vai tai piegulstošajos jūras piekrastes ūdeņos.

5. Dienests sniedz informāciju un atestācijā pārliecinās par pretendenta zināšanām par zivju resursu aizsardzību un izmantošanu reglamentējošajiem normatīvajiem aktiem un to prasību piemērošanu iekšējos ūdeņos un jūras piekrastes ūdeņos, zivju resursu aizsardzības un uzraudzības kārtību.

6. Dienests organizē sabiedrisko vides inspektoru atestāciju reizi sešos mēnešos. Informāciju par atestācijas vietu, laiku un iespēju pieteikties atestācijai ievieto dienesta tīmekļvietnē.

7. Piecu darbdienu laikā pēc atestācijas rezultātu novērtēšanas dienests pieņem lēmumu pretendentam piešķirt sabiedriskā vides inspektora statusu vai atteikt sabiedriskā vides inspektora statusa piešķiršanu.

8. Ja pretendents iesniegumā norādījis vēlmi kļūt par sabiedrisko vides inspektoru pašvaldības administratīvajā teritorijā vai tai piegulstošajos jūras piekrastes ūdeņos, dienests elektroniski informē konkrēto pašvaldību par sabiedriskā vides inspektora statusa piešķiršanu vai atteikumu sabiedriskā vides inspektora statusa piešķiršanai.

9. Lēmumā par sabiedriskā vides inspektora statusa piešķiršanu norāda sabiedriskā vides inspektora darbību uzraugošo dienesta struktūrvienību vai uzraugošo pašvaldību.

10. Sabiedriskā vides inspektora statusu piešķir uz diviem gadiem.

11. Sabiedriskā vides inspektora statusu pagarina uz diviem gadiem, ja sabiedriskais vides inspektors iesniedzis iesniegumu ar attiecīgu lūgumu. Sabiedriskais vides inspektors iesniegumu par statusa pagarināšanu iesniedz dienestā vismaz mēnesi pirms statusa termiņa beigām.

12. Dienests nepagarina sabiedriskā vides inspektora statusu, ja sabiedriskais vides inspektors:

12.1. nav iesniedzis šo noteikumu 25. punktā minēto pārskatu;

12.2. gada laikā nav piedalījies zivju resursu aizsardzības un uzraudzības pasākumos;

12.3. nekvalitatīvi veicis uzticētos pienākumus.

13. Dienests anulē sabiedriskā vides inspektora statusu, ja:

13.1. saņemts sabiedriskā vides inspektora iesniegums par statusa anulēšanu;

13.2. saņemts uzraugošās dienesta struktūrvienības vai uzraugošās pašvaldības iesniegums par statusa anulēšanu;

13.3. konstatēts, ka sabiedriskais vides inspektors neatbilst šo noteikumu 2. punktā noteiktajām prasībām.

14. Dienests savā tīmekļvietnē ievieto un aktualizē sabiedrisko vides inspektoru sarakstu, norādot sabiedriskā inspektora vārdu un uzvārdu, apliecības numuru un tās derīguma termiņu, uzraugošo dienesta struktūrvienību vai uzraugošo pašvaldību.

1. **Sabiedriskā vides inspektora apliecība**

15. Sabiedriskajam vides inspektoram izsniedz sabiedriskā vides inspektora apliecību (pielikums).

16. Par apliecības pazaudēšanu sabiedriskais vides inspektors nekavējoties ziņo dienestam.

17. Sabiedriskajam vides inspektoram ir aizliegts nodot apliecību citai personai vai izmantot to tādiem mērķiem, kas neatbilst normatīvajos aktos un šajos noteikumos noteiktajai kompetencei.

18. Sabiedriskais vides inspektors nodod apliecību, ja:

18.1. anulēts sabiedriskā vides inspektora statuss;

18.2. beidzies apliecības derīguma termiņš;

18.3. apliecība ir sabojāta vai nepareizi aizpildīta;

18.4. tiek izsniegta jauna apliecība.

1. **Kārtība kādā sabiedriskie vides inspektori veic zivju resursu aizsardzību un uzraudzību**

19. Sabiedriskais vides inspektors iesaistās zivju resursu aizsardzībā un uzraudzībā brīvprātīgi un bez atlīdzības, atbilstoši Zvejniecības likuma 20. pantā tam piešķirtajām tiesībām zivju resursu aizsardzībā un uzraudzībā un ievērojot uzraugošās dienesta struktūrvienības vai uzraugošās pašvaldības norādījumus.

20. Sabiedriskais vides inspektors piedalās pārbaudēs pēc valsts vides inspektora vai pašvaldības aicinājuma sniegt palīdzību zivju resursu aizsardzību un izmantošanu reglamentējošo normatīvo aktos noteikto pienākumu izpildē, veicot tehniskus vai organizatoriskus uzdevumus, kā arī zivju resursu aizsardzības un uzraudzības pasākumus.

21. Veicot zivju resursu aizsardzību un uzraudzību patstāvīgi vai kopā ar citām Zvejniecības likuma 18. pantā norādīto institūciju amatpersonām, kas veic zivju resursu aizsardzību un uzraudzību, sabiedriskais vides inspektors par veicamo pārbaudi pirms tās uzsākšanas elektroniski informē uzraugošo dienesta struktūrvienību vai uzraugošo pašvaldību.

22. Sabiedriskais vides inspektors nekavējoties informē uzraugošo dienesta struktūrvienību vai uzraugošo pašvaldību par konstatētajiem pārkāpumiem, neatliekamos gadījumos, cik iespējams, patstāvīgi veic darbības pārkāpumu novēršanai un pārtraukšanai, iespēju robežās fiksējot ar foto un video tehniskajiem līdzekļiem pārkāpuma izdarīšanu un personas, kas izdarījušas pārkāpumu.

23. Veicot ar zivju resursu ieguvi saistīto darbību pārbaudi, sabiedriskais vides inspektors uzrāda sabiedriskā vides inspektora apliecību un nosauc savu vārdu un uzvārdu.

24. Veicot ūdenstilpes un tās tiešā tuvumā esošo vietu apskati, dokumentu pārbaudi, zivju ieguves rīku, lomu vai mantu apskati sabiedriskais vides inspektors ievēro ētikas normas.

25. Sabiedriskais vides inspektors aizpilda dienesta noteikta parauga pārskatu par savu darbību zivju resursu aizsardzībā un uzraudzībā. Pārskatu iesniedz uzraugošajā dienesta struktūrvienībā vai uzraugošajā pašvaldībā, ja sabiedriskais vides inspektors darbojas attiecīgās pašvaldības administratīvajā teritorijā vai tai piegulstošajos jūras piekrastes ūdeņos.

1. **Noslēguma jautājumi**

26. Līdz šo noteikumu spēkā stāšanās dienai izsniegtās sabiedrisko vides inspektoru apliecības ir derīgas līdz tajās norādītā derīguma termiņa beigām, bet ne ilgāk kā līdz 2020. gada 31. decembrim.

27. Noteikumi stājas spēkā vienlaikus ar Administratīvās atbildības likumu.

Ministru prezidents Arturs Krišjānis Kariņš

Vides aizsardzības un reģionālās

attīstības ministrs Juris Pūce